Nordjyllands beredskab blev kaldt ud til en formodet bygningsbrand på Kastetvej i Aalborg søndag morgen klokken 05.27. Det viste sig dog ikke helt at være så slemt som forventet. - Det viser sig, at der er nogle, som er ved at lave mad efter byen. Noget er gået galt, og så er der kommet en kæmpe røgudvikling, siger vagtchef hos Nordjyllands Politi Karsten Højrup Kristensen. Da beredskabet og politiet når til stedet var der både røg og en mærkelig lugt i området. Slap med skrækken Det endte dog heldigvis ikke så galt for den fulde ejer af lejligheden. - Der er ingen tilskadekommende, og der er ikke noget, der er ødelagt, melder Karsten Højrup Kristensen. Men det havde dog nok været billigere for manden at tage noget mad med hjem på vejen, for hændelsen har kostet ham en bøde for overtrædelse af beredskabsloven ved at være skyld i den utryghed, som de resterende beboere har haft.

Opsummering:
En mand fra Aalborg kom galt afsted, da han forsøgte at stille sulten efter en festlig aften.